Подаряват БГ електрически велосипеди на маратон в Плевен — KMETA.bg - ПОРТАЛЪТ НА БЪЛГАРСКИТЕ ОБЩИНИ
Подаряват БГ електрически велосипеди на маратон в Плевен
Плевен Smart City
Тазгодишното издание на Маратонът на приятелството „Плевен" подарява български електрически велосипеди на победители, съобщиха организаторите. Шестото издание на състезанието ще се проведе на 19 май, неделя, и предлага още по-атрактивен и стимулиращ награден фонд.
Маратонът се превърна в най-голямото и значимо състезание за региона, утвърди името си „Маратон на приятелството" като само през миналата година посрещна над 500 участника от 14 държави на 3 континента. Тази година състезанието има специално предизвикателство, насочено към начинаещите бегачи - "Моят първи маратон" и цели да насърчи повече хора да започнат да спортуват активно и да финишират успешно на маратонска дистанция (42,2 км), стимулирайки ги освен за лично удовлетворение и подарявайки два български електрически велосипеди с марката Eljoy. Единият велосипед ще бъде за "нов" маратонец, а другият – за някой от останалите участници. За да се включат в томболата за специалните награди, начинаещите бегачи трябва да потвърдят при регистрация, че маратонът в Плевен е първи за тях.
И тази година Маратон „Плевен" има благотворителна кауза. Чрез събитието ще се събират средства за специална стипендия „Готови за успех", предназначена най-малко за един студент от града. Стипендията се дава за високи академични постижения на млад човек без един или двама родители, като подкрепата е за учебната 2019/2020 година.
Маратон на приятелството "Плевен" се организира от "Eyes-Open", Спортен клуб „Бегач", Българската федерация по лека атлетика и Община „Плевен" и има изключително важно значение за региона на Северна България.